b'\n_START_ARTICLE_\nVatunki (Ii)\n_START_PARAGRAPH_\nVatunki on niemi ja pieni kyl\xc3\xa4alue Per\xc3\xa4meren rannikolla Iin kunnassa, Pohjois-Pohjanmaalla, entisen Kuivaniemen alueella. Niemen uloimmassa k\xc3\xa4rjess\xc3\xa4 sijaitsee Vatungin palvelusatama, jossa on muun muassa polttoaineiden jakelupiste, matkailuvaunualue, huoltorakennus sek\xc3\xa4 kes\xc3\xa4ravintola Pooki. Satamassa on laituripaikkoja sek\xc3\xa4 kalastusaluksille ett\xc3\xa4 huviveneille. Satamassa j\xc3\xa4rjestet\xc3\xa4\xc3\xa4n vuosittain elokuussa Elo- ja kalamarkkinat._NEWLINE_Vatungin niemell\xc3\xa4 ja Kuivamatalan saarella sijaitsee yhteens\xc3\xa4 kahdeksan Vapon Tuulivoima Oy:n omistamaa tuulivoimalaa. Tuulivoimaloiden yhteenlaskettu vuosituotanto on 15\xc2\xa0000 MWh. Tuulipuisto on rakennettu vuosina 1995\xe2\x80\x932002._NEWLINE_Vatunki-nimi johtuu ruotsin kielen sanasta vatungen, joka merkitsee merest\xc3\xa4 esiin pist\xc3\xa4vi\xc3\xa4 kivi\xc3\xa4._NEWLINE_Vatungissa on Krimin sodan tapahtumiin liittyv\xc3\xa4 muistomerkki, joka kertoo englantilaisten maihinnousuyrityksest\xc3\xa4. Maihinnousu ly\xc3\xb6tiin paikallisin siviilivoimin takaisin.'